Uudenlainen talotyyppi myyntiin Helsingissä: Jokaisella asunnolla on jättiparveke, jonne noustaan suoraan hissillä

HAAGA Jokaisen asunnon jättiparvekkeelle vie hissi. Kerrospihaksi nimeltyltä parvekkeelta on sisäänkäynti asuntoon.

Etelä-Haagan huvilat ovat uudenlaisia pientaloja, joissa on isot parvekkeet. Hissillä ajetaan suoraan parvekkeelle, jonne asunnon ulko-ovi aukeaa. Bonava

Jukka Hämäläinen

Etelä-Haagaan rakennetaan uusia hitas-asuntoja. Haagan huviloiksi nimetyt talot tulevat Eliel Saarisen tie 44:een.

Hitashuviloiden hinta asettuu 4 800 – 6 650 euron haarukkaan neliömetriltä.

Jotkut ovat pitäneet hintaa suolaisena, kun vastaavia hintoja pyydetään paljon lähempänä keskustaa sijaitsevista Jätkäsaaren hitas-asunnoista.

Hitasten ideana on tarjota kaupunkilaisille kohtuuhintaisia omistusasuntoja.

Talot rakennuttavan Bonavan mielestä hintataso on perusteltu.

– Haagan huvilat eivät ole ihan normaalia bulkkirakentamista, sanoo yhtiön Helsingin yksikönjohtaja Matti Kuronen

– Kyseessä on kehittämämme talotyyppi, kerrospihatalo. Kerrospiha on normaalia parveketta huomattavasti suurempi, ja sinne noustaan suoraan hissillä. Asunnon ulko-ovi avautuu omalle parvekkeelle.

Myös asuntojen huonekorkeus on tavallista suurempi. Pientalomaisuutta tuo myös se, että kussakin kerroksessa on vain kaksi asuntoa.

– Hinta sinänsä on läpinäkyvä, sillä kaupunki on päättänyt sen urakkakilpailun perusteella. Rakennuttaja ei sitä päätä.

Etelä-Haagan huvilat on myös Helsingin Kehittyvä kerrostalo -ohjelman kohteita.

Arvontaan on ilmoittautunut jo paljon väkeä. Kiinnostus ei ole pelkkää renkaanpotkintaa.”

Kerrospihatalot ovat Bonavan mukaan herättäneet paljon kiinnostusta.

– Arvontaan on ilmoittautunut jo paljon kaupunkilaisia, ja heillähän hinta on jo tiedossa. Kiinnostus ei siis ole niin sanotusti renkaanpotkintaa, Kuronen vertaa.

Asuntojen osto-oikeus jaetaan arpomalla. Arvontaan voi osallistua 31. toukokuuta kello 12 mennessä.

Hintataso on Kurosen mukaan linjassa Haagan hintatasoon.

Kaupunginosassa ei juuri tällä hetkellä ole myynnissä uusia tai edes uudehkoja asuntoja. Joidenkin vanhojenkerrostaloasuntojen hinta Etelä-Haagassa liikkuu 6 000 euron tuntumassa neliöltä. Tänä vuonnatoteutuneiden asuntokauppojen keskihinta on noin 4750 euroa neliöltä.

Huvilamaiset talot ovat myös hyvällä paikalla Haagan puiston reunalla.

– Talot sijaitsevat SYKin (Suomalainen yhteiskoulu) vieressä ja tulevan raidejokerin varrella, Kuronen sanoo.

Vertailukohdaksi otetussa Jätkäsaaressa hitas-asunnon saa nyt hieman alle tai yli 6 000 euron neliöltä. Vielä toissa vuonna Jätkäsaaren ja Kalasataman hitas-asuntoja myytiin 4 500 eurolla neliö.

Nykyisin Jätkäsaaressa näkee jo yleisesti lähes 9 000 euron neliöhintapyyntöjä.

Etelä-Haagan hitas-asuntojen pinta-alat vaihtelevat 55:stä 121 neliöön. Asuntoja tulee neljään taloon yhteensä 32.

Talot rakennetaan kaupungin omistamalle vuokratontille.

(27.5.2018 klo 21.15 Etelä-Haagassa myytyjen asuntojen hintatasoa täsmennetty.)